உல்லாசமான கேளிக்கை மனநிலையில் இருக்கும் தன் தோழியர் மத்தியில் சற்றே சாகசம் செய்து காட்டும் ஆவல் அந்தப் பையன்களிடம் கிளர்ந்தெழுகிறது; தண்ணீர்த் துறைக்கருகில் ஒரு மருதமரம் கிளை பரப்பி நிற்கிறது.அதன் கிளைகளில் ஒன்று நீர்ப்பரப்பை உரசியபடி தாழ்ந்து கிடக்க அதைப் பற்றிக் கொண்டு மேலேறும் சிறுவர்கள் ,மரத்தின் உச்சி வரை சென்று...கரையிலே நிற்பவர்கள் வியந்து போகும் வண்ணம் அந்த நெடுநீர்க் குட்டைக்குள் திடுமென..- சரேரெனப் பாய்கிறார்கள்; சுற்றிலும் நீர்த் திவலைகள் பீறிட்டு அடிக்கின்றன.அத்தோடு நில்லாமல் மடுவின் ஆழம் வரை தாங்கள் மூழ்கி எழுந்ததற்குச் சாட்சியாக நீர்நிலையின் ஆழத்திலிருக்கும் மென்மணலையும் அவர்கள் கையில் அள்ளி எடுத்து வருகிறார்கள்.